"Ул риза, бөтенесенә риза. Улы гына исән булсын..."

	Гөлсөяр төнен йокысыз уздырды. Ул риза, бөтенесенә риза. Улы гына исән булсын. Айваз инде бер атна сырхауханәнең реанимация бүлегендә ята. Һаман диагноз куя алмыйлар. Терелер, Алла боерса, аның бердәнбер улы. әнисен ташлап китмәс ул. Айваз гел тыңлаучан булды. Гөлсөяргә ярдәм итәргә генә торды. Ә хәзер ул улына ярдәм итә алмый. Хәтта аның белән сөйләшергә дә мөмкинлек юк. Аны реанимациягә, ярамый дип, керт­миләр. Карыйсы иде Айвазның күзләренә. «Улым, кайсы җирең авырта?» — дип сорыйсы иде.	 Ире уянмыйча да йоклап ята. Сизә микән ул Айвазның гомере кыл өстендә икәнен. Юктыр. Югыйсә шушы көннәрдә дә аракы эчеп йөрмәс иде. Аек көнен күрмәде дә Гөлсөяр аның, кияүгә чыкканнан бирле. Дөрес, эчеп-егылып ятмады ул, эшенә йөрде. Әмма салмаган көне булмады. Теле дә әшәке булды Гөлсөярнең иренең. Ничек кимсетә алды, шуның кадәр кимсетте. 
	---	
Татарстан яшьләре

	№ --- | 30.06.2019	


